CELEX: 52020PC0473
Language: el
Date: 2020-08-25
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη χορήγηση προσωρινής στήριξης στην Πορτογαλία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.8.2020
            COM(2020) 473 final
            2020/0227(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη χορήγηση προσωρινής στήριξης στην Πορτογαλία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Ο κανονισμός 2020/672 του Συμβουλίου (στο εξής: κανονισμός SURE) καθορίζει το νομικό πλαίσιο για την παροχή χρηματοδοτικής συνδρομής από την Ένωση στα κράτη μέλη που αντιμετωπίζουν σοβαρή οικονομική διαταραχή, οφειλόμενη στην έξαρση της νόσου COVID-19, ή που απειλούνται σοβαρά από την εν λόγω διαταραχή. Η στήριξη στο πλαίσιο του SURE χρησιμεύει για τη χρηματοδότηση, πρωτίστως, συστημάτων μειωμένου ωραρίου εργασίας ή παρόμοιων μέτρων που αποσκοπούν στην προστασία των μισθωτών και των αυτοαπασχολουμένων και, ως εκ τούτου, στη μείωση του ποσοστού ανεργίας και της απώλειας εισοδήματος, καθώς και για τη χρηματοδότηση, επικουρικά, ορισμένων μέτρων που αφορούν την υγεία, ιδίως στον χώρο εργασίας.
            
            
               Στις 7 Αυγούστου 2020, η Πορτογαλία ζήτησε χρηματοδοτική συνδρομή από την Ένωση στο πλαίσιο του κανονισμού SURE. Σύμφωνα με το άρθρο 6 παράγραφος 2 του κανονισμού SURE, η Επιτροπή πραγματοποίησε διαβούλευση με τις πορτογαλικές αρχές για να εξακριβώσει την αιφνίδια και σοβαρή αύξηση των πραγματικών και των προβλεπόμενων δαπανών που συνδέονται άμεσα με τα συστήματα μειωμένου ωραρίου εργασίας και παρόμοια μέτρα, καθώς και την εφαρμογή μέτρων σχετικών με την υγεία, λόγω της πανδημίας της COVID-19. Συγκεκριμένα, πρόκειται για τα εξής:
            
            
               (1)ένα μέτρο για να στηριχθεί η διατήρηση των συμβάσεων εργασίας, μέσω της προσωρινής διακοπής της εργασίας ή της μείωσης του κανονικού χρόνου εργασίας, όπως αυτός κατοχυρώνεται στον πορτογαλικό Εργατικό Κώδικα. Το μέτρο προβλέπει την παροχή επιδόματος στις επιλέξιμες επιχειρήσεις για την κάλυψη του 70 % των αμοιβών των εργαζομένων, συνεπώς οι καταβαλλόμενες αμοιβές στους εργαζομένους ισούνται με τα δύο τρίτα του κανονικού ακαθάριστου μισθού τους. Αυτή η διόρθωση των δύο τρίτων υπόκειται σε κατώτατο όριο ίσο με τον κατώτατο εθνικό μισθό και ανώτατο όριο ίσο με το τριπλάσιο του κατώτατου εθνικού μισθού. Οι επιλέξιμες επιχειρήσεις πρέπει να έχουν αναστείλει την επιχειρηματική τους δραστηριότητα ή να έχουν υποστεί σημαντικές απώλειες εσόδων. 
            
            
               (2)τη νέα και απλουστευμένη ειδική στήριξη για τη διατήρηση των συμβάσεων εργασίας, μέσω της προσωρινής διακοπής της εργασίας ή της μείωσης του κανονικού χρόνου εργασίας. Το μέτρο αυτό είναι παρόμοιο με εκείνο που αναφέρεται στο σημείο 1), αλλά προβλέπονται απλουστευμένες διαδικασίες που επιτρέπουν ταχύτερη πρόσβαση σε πόρους. Το μέτρο προβλέπει την παροχή επιδόματος στις επιλέξιμες επιχειρήσεις για την κάλυψη του 70 % των αμοιβών των εργαζομένων, συνεπώς οι καταβαλλόμενες αμοιβές στους εργαζομένους ισούνται με τα δύο τρίτα του κανονικού ακαθάριστου μισθού τους, καθώς και την απαλλαγή από την καταβολή των εργοδοτικών ασφαλιστικών εισφορών. Αυτή η διόρθωση των δύο τρίτων υπόκειται σε κατώτατο όριο ίσο με τον κατώτατο εθνικό μισθό και ανώτατο όριο ίσο με το τριπλάσιο του κατώτατου εθνικού μισθού. Οι επιλέξιμες επιχειρήσεις πρέπει να έχουν αναστείλει την επιχειρηματική τους δραστηριότητα ή να έχουν υποστεί απώλειες εσόδων τουλάχιστον 40 % κατά την περίοδο των 30 ημερών που προηγείται της αίτησης για στήριξη, σε σύγκριση με τον ίδιο μήνα του προηγούμενου έτους ή με τον μηνιαίο μέσο όρο των δύο μηνών πριν από την εν λόγω περίοδο. Το μέτρο έχει επεκταθεί αρκετές φορές, μεταξύ άλλων με την αναθεώρηση του υπολογισμού των αμοιβών των εργαζομένων, στα τέσσερα πέμπτα του κανονικού ακαθάριστου μισθού τους, και με την καθιέρωση της σταδιακής κατάργησης της ελάφρυνσης για τις εργοδοτικές ασφαλιστικές εισφορές των επωφελούμενων επιχειρήσεων.
            
            
               (3)στις περιπτώσεις όπου οι επιχειρήσεις βρίσκονται σε κρίση λόγω της έξαρσης της νόσου COVID-9, επωφελούνται από τα μέτρα που αναφέρονται στο σημείο 1) ή στο σημείο 2) και διαθέτουν πρόγραμμα κατάρτισης εγκεκριμένο από τις εθνικές δημόσιες υπηρεσίες απασχόλησης και κατάρτισης, στο πλαίσιο των ειδικών προγραμμάτων επαγγελματικής κατάρτισης, οι εργαζόμενοι και οι επιχειρήσεις, ως εναλλακτική λύση στη μείωση του χρόνου εργασίας, μπορούν να λαμβάνουν επίδομα κατάρτισης για την αναπλήρωση εισοδήματος, καθώς και τα συνδεδεμένα έξοδα για την κατάρτιση, η οποία πρέπει να λαμβάνει χώρα κατά τη διάρκεια του ωραρίου εργασίας.
            
            
               (4)ειδική στήριξη των επιχειρήσεων για την επανέναρξη της επιχειρηματικής δραστηριότητας. Προκειμένου να διευκολυνθεί η επιστροφή στην εργασία και να διευκολυνθεί η διατήρηση των θέσεων εργασίας, οι επιχειρήσεις των οποίων οι εργαζόμενοι επωφελήθηκαν από τα μέτρα που αναφέρονται στο σημείο 1) ή στο σημείο 2) μπορούν να λαμβάνουν επίδομα ίσο είτε με τον κατώτατο εθνικό μισθό ανά σχετικό εργαζόμενο, που καταβάλλεται σε μία δόση, είτε με το διπλάσιο του κατώτατου εθνικού μισθού ανά εργαζόμενο, που καταβάλλεται με σταδιακό τρόπο εντός περιόδου έξι μηνών. Όταν η στήριξη παρέχεται με σταδιακό τρόπο, οι επιχειρήσεις δικαιούνται επίσης μερική απαλλαγή κατά 50 % από τις αντίστοιχες εργοδοτικές ασφαλιστικές εισφορές όσον αφορά τους σχετικούς εργαζομένους.
            
            
               (5)συμπλήρωμα σταθεροποίησης του εισοδήματος για τους εργαζομένους που επωφελούνται από τα μέτρα που αναφέρονται στο σημείο 1) ή στο σημείο 2). Επιλέξιμοι εργαζόμενοι είναι εκείνοι των οποίων ο ακαθάριστος μισθός που αντιστοιχούσε στον Φεβρουάριο του 2020 δεν υπερέβαινε το διπλάσιο του εθνικού κατώτατου μισθού. Οι εργαζόμενοι λαμβάνουν επίδομα ίσο με τη διαφορά μεταξύ του ακαθάριστου μισθού του Φεβρουαρίου 2020 και εκείνου της περιόδου κατά την οποία ο εργαζόμενος καλυπτόταν από ένα από τα δύο προαναφερθέντα καθεστώτα στήριξης, με κατώτατο όριο 100 EUR και ανώτατο όριο 351 EUR. 
            
            
               (6)ειδική στήριξη για τους αυτοαπασχολουμένους, τους άτυπους εργαζομένους και τους διευθύνοντες εταίρους. Το μέτρο προβλέπει μηνιαίο επίδομα ίσο είτε με το δηλωμένο εισόδημα των ατόμων, με ανώτατο όριο 438,81 EUR όταν το εισόδημα είναι χαμηλότερο από 658,21 EUR, είτε με τα δύο τρίτα του δηλωμένου εισοδήματος των ατόμων, με ανώτατο όριο 438,81 EUR όταν το εισόδημα υπερβαίνει τα 658,21 EUR. Μεταξύ της 13ης Μαρτίου και της 30ής Ιουνίου 2020, εφαρμόστηκε αρχικό χαμηλότερο όριο ύψους 219,41 EUR στο συνολικό ποσό της μηνιαίας στήριξης. Επιλέξιμα φυσικά πρόσωπα είναι τα άτομα που έχουν αναστείλει την επιχειρηματική τους δραστηριότητα ή έχουν υποστεί απώλειες εσόδων τουλάχιστον 40 % κατά την περίοδο των 30 ημερών που προηγείται της αίτησης για στήριξη, σε σύγκριση με τον ίδιο μήνα του προηγούμενου έτους ή με τον μηνιαίο μέσο όρο των δύο μηνών πριν από την εν λόγω περίοδο. 
            
            
               (7)οικογενειακό επίδομα για εργαζομένους που δεν ήταν σε θέση να εργαστούν λόγω της ανάγκης να φροντίσουν τα παιδιά τους, ηλικίας κάτω των 12 ετών, ή άλλα εξαρτώμενα άτομα. Το μέτρο προβλέπει την παροχή επιδόματος που καλύπτει το 50 % των αμοιβών των εργαζομένων. Κατά κανόνα, οι αμοιβές των εργαζομένων αντιστοιχούν  στα δύο τρίτα του κανονικού ακαθάριστου μισθού, με κατώτατο όριο ίσο με τον κατώτατο εθνικό μισθό και ανώτατο όριο ίσο με το τριπλάσιο του κατώτατου εθνικού μισθού.
            
            
               (8)ειδική στήριξη για τη διατήρηση των συμβάσεων εργασίας των εκπαιδευτών, λόγω της ακύρωσης των μαθημάτων επαγγελματικής κατάρτισης. Η δημόσια στήριξη συνίσταται σε παροχή επιδόματος που καλύπτει τον μισθό των εκπαιδευτών, παρά το γεγονός ότι δεν πραγματοποιούνται τα μαθήματα επαγγελματικής κατάρτισης.
            
            
               (9)ορισμένα περιφερειακά μέτρα σχετικά με την απασχόληση στην αυτόνομη περιφέρεια των Αζορών. Τα ειδικά μέτρα, συμπεριλαμβανομένης της περιφερειακής συμπληρωματικής ενίσχυσης επιπλέον εκείνης από τα εθνικά συστήματα, και συγκεκριμένα το σύστημα μειωμένου ωραρίου εργασίας, η στήριξη των αυτοαπασχολουμένων και των επιχειρήσεων με σκοπό την επανέναρξη της επιχειρηματικής δραστηριότητας, αποσκοπούν στη διατήρηση της απασχόλησης στις Αζόρες κατά τη διάρκεια της έξαρσης της νόσου COVID-19. Η στήριξη στο πλαίσιο των μέτρων εξαρτάται από τη διατήρηση των συμβάσεων εργασίας και τη διατήρηση της επιχειρηματικής δραστηριότητας.
            
            
               (10)ορισμένα περιφερειακά μέτρα σχετικά με την απασχόληση στην αυτόνομη περιφέρεια της Μαδέρας. Τα ειδικά μέτρα, συμπεριλαμβανομένης της περιφερειακής συμπληρωματικής ενίσχυσης επιπλέον εκείνης από τα εθνικά συστήματα, και συγκεκριμένα το σύστημα μειωμένου ωραρίου εργασίας, η στήριξη των αυτοαπασχολουμένων και των επιχειρήσεων με σκοπό την επανέναρξη της επιχειρηματικής δραστηριότητας, αποσκοπούν στη διατήρηση της απασχόλησης στις Αζόρες κατά τη διάρκεια της έξαρσης της νόσου COVID-19. Η στήριξη στο πλαίσιο των μέτρων εξαρτάται από τη διατήρηση των συμβάσεων εργασίας και τη διατήρηση της επιχειρηματικής δραστηριότητας.
            
            
               (11)αποζημίωση των μισθωτών και των αυτοαπασχολουμένων που προσωρινά δεν ήταν σε θέση να ασκήσουν την επαγγελματική τους δραστηριότητα λόγω του ότι βρίσκονταν σε προληπτική καραντίνα. Οι εργαζόμενοι αυτοί δικαιούνται αποζημίωση ίση με τον βασικό τους μισθό. 
            
            
               (12)επίδομα ασθενείας λόγω προσβολής από τη νόσο COVID-19. Σε αντίθεση με το κανονικό καθεστώς επιδόματος ασθενείας της Πορτογαλίας, η χορήγηση του επιδόματος ασθενείας λόγω της COVID-19 δεν υπόκειται σε περίοδο αναμονής. Η δημόσια στήριξη συνίσταται σε παροχή επιδόματος ίσου με τον ακαθάριστο μισθό.
            
            
               (13)την αγορά εξοπλισμού ατομικής προστασίας προς χρήση στον χώρο εργασίας, ιδίως σε δημόσια νοσοκομεία, υπουργεία, δήμους και στις αυτόνομες περιοχές των Αζορών και της Μαδέρας, ως μέτρο υγειονομικού χαρακτήρα.
            
            
               (14)εκστρατεία για την υγιεινή στα σχολεία, με στόχο την ασφαλή επιστροφή στην εργασία των εκπαιδευτικών, των λοιπών μελών του προσωπικού και των σπουδαστών.
            
         
         
            
               (15)τον διαγνωστικό έλεγχο για την ανίχνευση λοιμώξεων από την COVID-19 σε εσωτερικούς ασθενείς και εργαζομένους στα δημόσια νοσοκομεία, καθώς και στο προσωπικό οίκων ευγηρίας και παιδικών σταθμών. 
            
            
               (16)ειδική αποζημίωση για τους εργαζομένους στο Εθνικό Σύστημα Υγείας που συμμετέχουν στην καταπολέμηση της έξαρσης της νόσου COVID-19. Συνίσταται σε πριμ επιδόσεων, με εφάπαξ καταβολή, που αντιστοιχεί σε ποσό ίσο προς το 50 % του κανονικού ακαθάριστου μισθού του εργαζομένου.
            
            
               Η Πορτογαλία διαβίβασε στην Επιτροπή τις σχετικές πληροφορίες. 
            
            
               Λαμβάνοντας υπόψη τα διαθέσιμα στοιχεία, η Επιτροπή προτείνει στο Συμβούλιο να εκδώσει εκτελεστική απόφαση για τη χορήγηση χρηματοδοτικής συνδρομής στην Πορτογαλία, στο πλαίσιο του κανονισμού SURE, προς στήριξη των ανωτέρω μέτρων.
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η παρούσα πρόταση συνάδει πλήρως με τον κανονισμό 2020/672 του Συμβουλίου, βάσει του οποίου υποβάλλεται η πρόταση.
               
               
                  Η παρούσα πρόταση συμπληρώνει μία άλλη πράξη της ενωσιακής νομοθεσίας για την παροχή στήριξης στα κράτη μέλη σε περίπτωση έκτακτης ανάγκης, δηλ. τον κανονισμό (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (ΤΑΕΕ) (στο εξής: κανονισμός (ΕΚ) αριθ. 2012/2002). Στις 30 Μαρτίου, εκδόθηκε ο κανονισμός (ΕΕ) 2020/461 του Ευρωπαϊκού Κοινοβουλίου και του Συμβουλίου για την τροποποίηση της εν λόγω πράξης με επέκταση του πεδίου εφαρμογής της, ώστε να καλυφθούν σοβαρές καταστάσεις έκτακτης ανάγκης στον τομέα της δημόσιας υγείας και να καθοριστούν ειδικές ενέργειες που να είναι επιλέξιμες για χρηματοδότηση. 
               
            
            
               •Συνέπεια με άλλες πολιτικές της Ένωσης
            
            
               
                  Η πρόταση εντάσσεται σε δέσμη μέτρων για την αντιμετώπιση της τρέχουσας πανδημίας της νόσου COVID-19, όπως η «Πρωτοβουλία Επενδύσεων για την Αντιμετώπιση του Κορονοϊού», και συμπληρώνει άλλα μέσα που στηρίζουν την απασχόληση, όπως το Ευρωπαϊκό Κοινωνικό Ταμείο και το Ευρωπαϊκό Ταμείο Στρατηγικών Επενδύσεων (ΕΤΣΕ) / το InvestEU. Αξιοποιώντας τις δανειοληπτικές και δανειοδοτικές πράξεις στη συγκεκριμένη περίπτωση της έξαρσης της νόσου COVID-19 για τη στήριξη των κρατών μελών, η παρούσα πρόταση λειτουργεί ως δεύτερη γραμμή άμυνας για να χρηματοδοτηθούν συστήματα μειωμένου ωραρίου εργασίας και παρόμοια μέτρα και να προστατευθούν θέσεις εργασίας και, ως εκ τούτου, μισθωτοί και αυτοαπασχολούμενοι από τον κίνδυνο ανεργίας. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η νομική βάση για την παρούσα πράξη είναι ο κανονισμός 2020/672 του Συμβουλίου.  
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Η πρόταση αποτελεί συνέχεια σε αίτημα ενός κράτους μέλους και επιδεικνύει ευρωπαϊκή αλληλεγγύη, με την παροχή χρηματοδοτικής συνδρομής από την Ένωση υπό τη μορφή προσωρινών δανείων σε ένα κράτος μέλος που πλήττεται από την έξαρση της νόσου COVID-19. Ως δεύτερη γραμμή άμυνας, αυτή η χρηματοδοτική συνδρομή στηρίζει τις αυξημένες δημόσιες δαπάνες της κυβέρνησης του εν λόγω κράτους μέλους, σε προσωρινή βάση, για τα συστήματα μειωμένου ωραρίου εργασίας και για παρόμοια μέτρα, που θα το βοηθήσουν να προστατεύσει θέσεις εργασίας και, ως εκ τούτου, τους μισθωτούς και τους αυτοαπασχολουμένους έναντι του κινδύνου της ανεργίας και της απώλειας εισοδήματος.
               
               
                  Η εν λόγω στήριξη θα βοηθήσει τον πληθυσμό που πλήττεται, και συμβάλλει στον μετριασμό του άμεσου κοινωνιακού και οικονομικού αντικτύπου της παρούσας κρίσης λόγω της νόσου COVID-19. 
               
            
            
               •Αναλογικότητα
            
            
               
                  Η πρόταση τηρεί την αρχή της αναλογικότητας. Δεν υπερβαίνει τα αναγκαία για την επίτευξη των στόχων που επιδιώκονται με τη νομική πράξη. 
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Λόγω της επείγουσας ανάγκης να καταρτιστεί η πρόταση ώστε να μπορέσει να εκδοθεί εγκαίρως από το Συμβούλιο, δεν ήταν δυνατόν να διεξαχθεί διαβούλευση με τα ενδιαφερόμενα μέρη.
               
            
         
         
            
               •Εκτίμηση επιπτώσεων
            
            
               
                  Λόγω του επείγοντος χαρακτήρα της πρότασης, δεν διενεργήθηκε εκτίμηση επιπτώσεων.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η Επιτροπή θα πρέπει να είναι σε θέση να συνάπτει δάνεια στις χρηματοπιστωτικές αγορές με σκοπό να τα χορηγεί στο κράτος μέλος που ζητεί χρηματοδοτική συνδρομή στο πλαίσιο του μέσου SURE. 
               
            
            
               Πέραν της παροχής εγγυήσεων από τα κράτη μέλη, στο πλαίσιο ενσωματώνονται και άλλες διασφαλίσεις με στόχο τη χρηματοπιστωτική σταθερότητα του συστήματος:
            
            
               ·αυστηρή και συντηρητική προσέγγιση όσον αφορά τη δημοσιονομική διαχείριση·
            
            
               ·κατάρτιση του χαρτοφυλακίου δανείων που περιορίζει τον κίνδυνο συγκέντρωσης, την ετήσια έκθεση και την υπερβολική έκθεση σε μεμονωμένα κράτη μέλη, εξασφαλίζοντας παράλληλα τη δυνατότητα παροχής επαρκών πόρων στα κράτη μέλη που έχουν τη μεγαλύτερη ανάγκη· και
            
            
               ·δυνατότητες αναχρηματοδότησης του χρέους.
            
            
               2020/0227 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη χορήγηση προσωρινής στήριξης στην Πορτογαλία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη τον κανονισμό (ΕΕ) 2020/672 του Συμβουλίου, της 19ης Μαΐου 2020, σχετικά με τη θέσπιση ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE) λόγω της επιδημικής έκρηξης της COVID-19
                  1
               , και ιδίως το άρθρο 6 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στις 11 Αυγούστου 2020, η Πορτογαλία ζήτησε χρηματοδοτική συνδρομή από την Ένωση, με σκοπό να συμπληρώσει τις εθνικές της προσπάθειες για την αντιμετώπιση του αντικτύπου της έξαρσης της νόσου COVID-19 και των κοινωνικοοικονομικών της συνεπειών για τους εργαζομένους. 
            
            
               (2)Η έξαρση της νόσου COVID-19 και τα έκτακτα μέτρα που εφάρμοσε η Πορτογαλία για να περιορίσει την έξαρση της νόσου και τον κοινωνικοοικονομικό της αντίκτυπο, καθώς και τις επιπτώσεις της στην υγεία, αναμένεται να έχουν δραματικές επιπτώσεις στα δημόσια οικονομικά. Σύμφωνα με τις εαρινές προβλέψεις της Επιτροπής του 2020, η Πορτογαλία αναμενόταν να έχει έλλειμμα γενικής κυβέρνησης και χρέος 6,5 % και 131,6 % του ακαθάριστου εγχώριου προϊόντος (ΑΕΠ), αντίστοιχα, έως τα τέλη του 2020. Σύμφωνα με τις θερινές ενδιάμεσες προβλέψεις της Επιτροπής του 2020, το ΑΕΠ της Πορτογαλίας προβλέπεται να μειωθεί κατά 9,8 % το 2020. 
            
            
               (3)Η έξαρση της νόσου COVID-19 έχει ακινητοποιήσει σημαντικό μέρος του εργατικού δυναμικού στην Πορτογαλία. Η κατάσταση αυτή οδήγησε σε αιφνίδια και σοβαρή αύξηση των δημόσιων δαπανών της Πορτογαλίας σε σχέση με τα συστήματα μειωμένου ωραρίου εργασίας και παρόμοια μέτρα, καθώς και την εφαρμογή μέτρων σχετικών με την υγεία στο πλαίσιο της έξαρσης της νόσου COVID-19, όπως αναφέρεται στις αιτιολογικές σκέψεις 4 έως 17. 
            
         
         
            
               (4)Με τον «Νόμο αριθ. 7/2009 της 12ης Φεβρουαρίου», όπως αναφέρεται στο αίτημα της Πορτογαλίας της 11ης Αυγούστου 2020, θεσπίζεται ένα μέτρο για να στηριχθεί η διατήρηση των συμβάσεων εργασίας, μέσω της προσωρινής διακοπής της εργασίας ή της μείωσης του κανονικού χρόνου εργασίας, όπως αυτός κατοχυρώνεται στον πορτογαλικό Εργατικό Κώδικα. Το μέτρο προβλέπει την παροχή επιδόματος στις επιλέξιμες επιχειρήσεις για την κάλυψη του 70 % των αμοιβών των εργαζομένων, συνεπώς οι καταβαλλόμενες αμοιβές στους εργαζομένους ισούνται με τα δύο τρίτα του κανονικού ακαθάριστου μισθού τους. Αυτή η διόρθωση των δύο τρίτων υπόκειται σε κατώτατο όριο ίσο με τον κατώτατο εθνικό μισθό και ανώτατο όριο ίσο με το τριπλάσιο του κατώτατου εθνικού μισθού. Οι επιλέξιμες επιχειρήσεις πρέπει να έχουν αναστείλει την επιχειρηματική τους δραστηριότητα ή να έχουν υποστεί σημαντικές απώλειες εσόδων. 
            
            
               (5)Το «Νομοθετικό Διάταγμα αριθ. 10-G/2020 της 26ης Μαρτίου» και το «Νομοθετικό Διάταγμα αριθ. 27-B/2020 της 19ης Ιουνίου», όπως αναφέρονται στο αίτημα της Πορτογαλίας της 11ης Αυγούστου 2020, αποτέλεσαν τη βάση για τη θέσπιση σειράς μέτρων που αποσκοπούν στην αντιμετώπιση των επιπτώσεων της έξαρσης της νόσου COVID-19. Στα μέτρα περιλαμβάνεται η νέα και απλουστευμένη ειδική στήριξη για τη διατήρηση των συμβάσεων εργασίας, μέσω της προσωρινής διακοπής της εργασίας ή της μείωσης του κανονικού χρόνου εργασίας. Το μέτρο αυτό είναι παρόμοιο με το μέτρο που αναφέρεται στην αιτιολογική σκέψη 4, αλλά προβλέπονται απλουστευμένες διαδικασίες που επιτρέπουν ταχύτερη πρόσβαση σε πόρους. Το μέτρο προβλέπει την παροχή επιδόματος στις επιλέξιμες επιχειρήσεις για την κάλυψη του 70 % των αμοιβών των εργαζομένων, συνεπώς οι καταβαλλόμενες αμοιβές στους εργαζομένους ισούνται με τα δύο τρίτα του κανονικού ακαθάριστου μισθού τους, καθώς και την απαλλαγή από την καταβολή των εργοδοτικών ασφαλιστικών εισφορών. Αυτή η διόρθωση των δύο τρίτων υπόκειται σε κατώτατο όριο ίσο με τον κατώτατο εθνικό μισθό και ανώτατο όριο ίσο με το τριπλάσιο του κατώτατου εθνικού μισθού. Οι επιλέξιμες επιχειρήσεις πρέπει να έχουν αναστείλει την επιχειρηματική τους δραστηριότητα ή να έχουν υποστεί απώλειες εσόδων τουλάχιστον 40 % κατά την περίοδο των 30 ημερών που προηγείται της αίτησης για στήριξη, σε σύγκριση με τον ίδιο μήνα του προηγούμενου έτους ή με τον μηνιαίο μέσο όρο των δύο μηνών πριν από την εν λόγω περίοδο. Το μέτρο έχει επεκταθεί αρκετές φορές, μεταξύ άλλων με την αναθεώρηση του υπολογισμού των αμοιβών των εργαζομένων, στα τέσσερα πέμπτα του κανονικού ακαθάριστου μισθού τους, και με την καθιέρωση της σταδιακής κατάργησης της ελάφρυνσης για τις εργοδοτικές ασφαλιστικές εισφορές των επωφελούμενων επιχειρήσεων. Δεδομένου ότι η ελάφρυνση των εισφορών κοινωνικής ασφάλισης συνιστά διαφυγόντα έσοδα για την κυβέρνηση, μπορεί να θεωρηθεί ισοδύναμη με δημόσιες δαπάνες, για τους σκοπούς του κανονισμού 2020/672 του Συμβουλίου.
            
            
               (6)Στις περιπτώσεις όπου οι επιχειρήσεις βρίσκονται σε κρίση λόγω της έξαρσης της νόσου COVID-9, επωφελούνται από τα μέτρα που αναφέρονται στην αιτιολογική σκέψη 4 ή 5 και διαθέτουν πρόγραμμα κατάρτισης εγκεκριμένο από τις εθνικές δημόσιες υπηρεσίες απασχόλησης και κατάρτισης, στο πλαίσιο των ειδικών προγραμμάτων επαγγελματικής κατάρτισης, οι εργαζόμενοι και οι επιχειρήσεις, ως εναλλακτική λύση στη μείωση του χρόνου εργασίας, μπορούν να λαμβάνουν επίδομα κατάρτισης για την αναπλήρωση εισοδήματος, καθώς και τα συνδεδεμένα έξοδα για την κατάρτιση, η οποία πρέπει να λαμβάνει χώρα κατά τη διάρκεια του ωραρίου εργασίας.
            
            
               (7)Επιπλέον, οι αρχές θέσπισαν ειδική στήριξη των επιχειρήσεων για την επανέναρξη της επιχειρηματικής δραστηριότητας. Προκειμένου να διευκολυνθεί η επιστροφή στην εργασία και να διευκολυνθεί η διατήρηση των θέσεων εργασίας, οι επιχειρήσεις των οποίων οι εργαζόμενοι επωφελήθηκαν από τα μέτρα που αναφέρονται στην αιτιολογική σκέψη 4 ή 5 μπορούν να λαμβάνουν επίδομα ίσο είτε με τον κατώτατο εθνικό μισθό ανά σχετικό εργαζόμενο, που καταβάλλεται σε μία δόση, είτε με το διπλάσιο του κατώτατου εθνικού μισθού ανά εργαζόμενο, που καταβάλλεται με σταδιακό τρόπο εντός περιόδου έξι μηνών. Όταν η στήριξη παρέχεται με σταδιακό τρόπο, οι επιχειρήσεις δικαιούνται επίσης μερική απαλλαγή κατά 50 % από τις αντίστοιχες εργοδοτικές ασφαλιστικές εισφορές όσον αφορά τους σχετικούς εργαζομένους.
            
            
               (8)Τέλος, με το Νομοθετικό Διάταγμα αριθ. 27-B/2020 της 19ης Ιουνίου, οι αρχές έχουν θεσπίσει συμπλήρωμα σταθεροποίησης του εισοδήματος για τους εργαζομένους που επωφελούνται από τα μέτρα που αναφέρονται στην αιτιολογική σκέψη 4 ή 5. Επιλέξιμοι εργαζόμενοι είναι εκείνοι των οποίων ο ακαθάριστος μισθός που αντιστοιχούσε στον Φεβρουάριο του 2020 δεν υπερέβαινε το διπλάσιο του εθνικού κατώτατου μισθού. Οι εργαζόμενοι λαμβάνουν επίδομα ίσο με τη διαφορά μεταξύ του ακαθάριστου μισθού του Φεβρουαρίου 2020 και εκείνου της περιόδου κατά την οποία ο εργαζόμενος καλυπτόταν από ένα από τα δύο προαναφερθέντα καθεστώτα στήριξης, με κατώτατο όριο 100 EUR και ανώτατο όριο 351 EUR. 
            
            
               (9)Με το «Νομοθετικό Διάταγμα αριθ. 10-Α/2020 της 13ης Μαρτίου» και τον «Νόμο αριθ. 2/2020 της 31ης Μαρτίου»
                  2
               , όπως αναφέρονται στο αίτημα της Πορτογαλίας της 11ης Αυγούστου 2020, θεσπίζεται ειδική στήριξη για τους αυτοαπασχολουμένους, τους άτυπους εργαζομένους και τους διευθύνοντες εταίρους. Το μέτρο προβλέπει μηνιαίο επίδομα ίσο είτε με το δηλωμένο εισόδημα των ατόμων, με ανώτατο όριο 438,81 EUR όταν το εισόδημα είναι χαμηλότερο από 658,21 EUR, είτε με τα δύο τρίτα του δηλωμένου εισοδήματος των ατόμων, με ανώτατο όριο 438,81 EUR όταν το εισόδημα υπερβαίνει τα 658,21 EUR. Μεταξύ της 13ης Μαρτίου και της 30ής Ιουνίου 2020, εφαρμόστηκε αρχικό χαμηλότερο όριο ύψους 219,41 EUR στο συνολικό ποσό της μηνιαίας στήριξης. Επιλέξιμα φυσικά πρόσωπα είναι τα άτομα που έχουν αναστείλει την επιχειρηματική τους δραστηριότητα ή έχουν υποστεί απώλειες εσόδων τουλάχιστον 40 % κατά την περίοδο των 30 ημερών που προηγείται της αίτησης για στήριξη, σε σύγκριση με τον ίδιο μήνα του προηγούμενου έτους ή με τον μηνιαίο μέσο όρο των δύο μηνών πριν από την εν λόγω περίοδο. 
            
            
               (10)Με το «Νομοθετικό Διάταγμα αριθ. 10-Α/2020 της 13ης Μαρτίου», όπως αναφέρεται στο αίτημα της Πορτογαλίας της 11ης Αυγούστου 2020, θεσπίζεται οικογενειακό επίδομα για εργαζομένους που δεν ήταν σε θέση να εργαστούν λόγω της ανάγκης να φροντίσουν τα παιδιά τους, ηλικίας κάτω των 12 ετών, ή άλλα εξαρτώμενα άτομα. Το μέτρο προβλέπει την παροχή επιδόματος που καλύπτει το 50 % των αμοιβών των εργαζομένων. Κατά κανόνα, οι αμοιβές των εργαζομένων αντιστοιχούν  στα δύο τρίτα του κανονικού ακαθάριστου μισθού, με κατώτατο όριο ίσο με τον κατώτατο εθνικό μισθό και ανώτατο όριο ίσο με το τριπλάσιο του κατώτατου εθνικού μισθού. Το μέτρο αυτό μπορεί να θεωρηθεί ως μέτρο παρόμοιο με τα συστήματα μειωμένου ωραρίου εργασίας, όπως αναφέρονται στον κανονισμό (ΕΕ) 2020/672, δεδομένου ότι παρέχει σε μισθωτούς εισοδηματική στήριξη, η οποία θα συμβάλει στην κάλυψη του κόστους της φροντίδας των παιδιών όσο τα σχολεία παραμένουν κλειστά και, ως εκ τούτου, θα βοηθήσει τους γονείς να συνεχίσουν να εργάζονται, χωρίς να διακυβευθεί η σχέση εργασίας τους. 
            
            
               (11)Με το «Κυβερνητικό Διάταγμα αριθ. 3485-C/2020 της 17ης Μαρτίου», το «Κυβερνητικό Διάταγμα αριθ. 4395/2020 της 10ης Απριλίου» και το «Κυβερνητικό Διάταγμα αριθ. 5897-B/2020 της 28ης Μαΐου», όπως αναφέρονται στο αίτημα της Πορτογαλίας της 11ης Αυγούστου 2020, θεσπίζεται ειδική στήριξη για τη διατήρηση των συμβάσεων εργασίας των εκπαιδευτών, λόγω της ακύρωσης των μαθημάτων επαγγελματικής κατάρτισης. Η δημόσια στήριξη συνίσταται σε παροχή επιδόματος που καλύπτει τον μισθό των εκπαιδευτών, παρά το γεγονός ότι δεν πραγματοποιούνται τα μαθήματα επαγγελματικής κατάρτισης.
            
            
               (12)Με το «Ψήφισμα του Συμβουλίου της Περιφερειακής Κυβέρνησης των Αζορών αριθ. 97/2020 της 8ης Απριλίου», το «Ψήφισμα του Συμβουλίου της Περιφερειακής Κυβέρνησης των Αζορών αριθ. 120/2020 της 28ης Απριλίου», το «Ψήφισμα του Συμβουλίου της Περιφερειακής Κυβέρνησης των Αζορών αριθ. 128/2020 της 5ης Μαΐου», το «Ψήφισμα του Συμβουλίου της Περιφερειακής Κυβέρνησης των Αζορών αριθ. 129/2020 της 5ης Μαΐου», το «Ψήφισμα του Συμβουλίου της Περιφερειακής Κυβέρνησης των Αζορών αριθ. 195/2020 της 15ης Ιουλίου», το «Ψήφισμα του Συμβουλίου της Περιφερειακής Κυβέρνησης των Αζορών αριθ. 196/2020 της 15ης Ιουλίου» και το «Ψήφισμα του Συμβουλίου της Περιφερειακής Κυβέρνησης των Αζορών αριθ. 200/2020 της 17ης Ιουλίου», όπως αναφέρονται στο αίτημα της Πορτογαλίας της 11ης Αυγούστου 2020, θεσπίζονται ορισμένα περιφερειακά μέτρα σχετικά με την απασχόληση στην αυτόνομη περιφέρεια των Αζορών. Τα ειδικά μέτρα, συμπεριλαμβανομένης της περιφερειακής συμπληρωματικής ενίσχυσης επιπλέον εκείνης από τα εθνικά συστήματα, και συγκεκριμένα το σύστημα μειωμένου ωραρίου εργασίας, η στήριξη των αυτοαπασχολουμένων και των επιχειρήσεων με σκοπό την επανέναρξη της επιχειρηματικής δραστηριότητας, αποσκοπούν στη διατήρηση της απασχόλησης στις Αζόρες κατά τη διάρκεια της έξαρσης της νόσου COVID-19. Η στήριξη στο πλαίσιο των μέτρων εξαρτάται από τη διατήρηση των συμβάσεων εργασίας και τη διατήρηση της επιχειρηματικής δραστηριότητας.
            
            
               (13)Με το «Ψήφισμα της Περιφερειακής Κυβέρνησης της Μαδέρας αριθ. 101/2020 της 13ης Μαρτίου» και το «Διάταγμα αριθ. 133-B/2020 της Αντιπροεδρίας της Περιφερειακής Κυβέρνησης της Μαδέρας και της Περιφερειακής Γραμματείας για την κοινωνική ένταξη και την ιθαγένεια, της 22ας Απριλίου», όπως αναφέρονται στο αίτημα της Πορτογαλίας της 11ης Αυγούστου 2020, θεσπίζονται ορισμένα περιφερειακά μέτρα σχετικά με την απασχόληση στην αυτόνομη περιφέρεια της Μαδέρας. Τα ειδικά μέτρα, συμπεριλαμβανομένης της περιφερειακής συμπληρωματικής ενίσχυσης επιπλέον εκείνης από τα εθνικά συστήματα, και συγκεκριμένα το σύστημα μειωμένου ωραρίου εργασίας, η στήριξη των αυτοαπασχολουμένων και των επιχειρήσεων με σκοπό την επανέναρξη της επιχειρηματικής δραστηριότητας, αποσκοπούν στη διατήρηση της απασχόλησης στις Αζόρες κατά τη διάρκεια της έξαρσης της νόσου COVID-19. Η στήριξη στο πλαίσιο των μέτρων εξαρτάται από τη διατήρηση των συμβάσεων εργασίας και τη διατήρηση της επιχειρηματικής δραστηριότητας.
            
            
               (14)Στο «Νομοθετικό Διάταγμα αριθ. 10-Α/2020 της 13ης Μαρτίου» και τον «Νόμο αριθ. 2/2020 της 31ης Μαρτίου»
                  3
               , όπως αναφέρονται στο αίτημα της Πορτογαλίας της 11ης Αυγούστου 2020, προβλέπεται αποζημίωση των μισθωτών και των αυτοαπασχολουμένων που προσωρινά δεν ήταν σε θέση να ασκήσουν την επαγγελματική τους δραστηριότητα λόγω του ότι βρίσκονταν σε προληπτική καραντίνα. Οι εργαζόμενοι αυτοί δικαιούνται αποζημίωση ίση με τον βασικό τους μισθό. Με τη νομική βάση θεσπίζεται επίσης επίδομα ασθενείας λόγω λοίμωξης από την νόσο COVID-19. Σε αντίθεση με το κανονικό καθεστώς επιδόματος ασθενείας της Πορτογαλίας, η χορήγηση του επιδόματος ασθενείας λόγω της COVID-19 δεν υπόκειται σε περίοδο αναμονής. Η δημόσια στήριξη συνίσταται σε παροχή επιδόματος ίσου με τον ακαθάριστο μισθό.
            
            
               (15)Στο «Νομοθετικό Διάταγμα αριθ. 10-Α/2020 της 13ης Μαρτίου», όπως αναφέρεται στο αίτημα της Πορτογαλίας της 11ης Αυγούστου 2020, προβλέπεται η αγορά εξοπλισμού ατομικής προστασίας προς χρήση στον χώρο εργασίας, ιδίως σε δημόσια νοσοκομεία, υπουργεία, δήμους και στις αυτόνομες περιοχές των Αζορών και της Μαδέρας, ως μέτρο υγειονομικού χαρακτήρα. Επιπλέον, με τη νομική βάση καθιερώνεται εκστρατεία για την υγιεινή στα σχολεία, με στόχο την ασφαλή επιστροφή στην εργασία των εκπαιδευτικών, των λοιπών μελών του προσωπικού και των σπουδαστών.
            
            
               (16)Οι αρχές έχουν καθιερώσει τον διαγνωστικό έλεγχο για την ανίχνευση λοιμώξεων από την COVID-19 σε εσωτερικούς ασθενείς και εργαζομένους στα δημόσια νοσοκομεία, καθώς και στο προσωπικό οίκων ευγηρίας και παιδικών σταθμών. Το ποσό αυτό χρηματοδοτείται από τον γενικό προϋπολογισμό και, ως εκ τούτου, δεν έχει ρητή νομική βάση.
            
            
               (17)Τέλος, με τον «Νόμο αριθ. 27-A/2020 της 24ης Ιουλίου», όπως αναφέρεται στο αίτημα της Πορτογαλίας της 11ης Αυγούστου 2020, καθιερώνεται ειδική αποζημίωση για τους εργαζομένους στο Εθνικό Σύστημα Υγείας που συμμετέχουν στην καταπολέμηση της έξαρσης της νόσου COVID-19. Συνίσταται σε πριμ επιδόσεων, με εφάπαξ καταβολή, που αντιστοιχεί σε ποσό ίσο προς το 50 % του κανονικού ακαθάριστου μισθού του εργαζομένου.
            
            
               (18)Η Πορτογαλία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672 προκειμένου να ζητήσει χρηματοδοτική συνδρομή. Η Πορτογαλία υπέβαλε στην Επιτροπή κατάλληλα αποδεικτικά στοιχεία, σύμφωνα με τα οποία οι πραγματικές και οι προβλεπόμενες δημόσιες δαπάνες αυξήθηκαν κατά 5 934 462 488 EUR από την 1η Φεβρουαρίου 2020, λόγω των εθνικών μέτρων που λήφθηκαν για την αντιμετώπιση των κοινωνικοοικονομικών επιπτώσεων της έξαρσης της νόσου COVID-19. Η αύξηση που συνδέεται άμεσα με τα ανωτέρω μέτρα που είναι συστήματα μειωμένου ωραρίου εργασίας ή παρόμοια μέτρα συνιστά αιφνίδια και σοβαρή αύξηση, δεδομένου ότι αφορά τόσο νέα μέτρα όσο και αύξηση της ζήτησης για υφιστάμενα μέτρα, τα οποία από κοινού καλύπτουν σημαντικό ποσοστό των επιχειρήσεων και του εργατικού δυναμικού στην Πορτογαλία. 
            
            
               (19)Η Επιτροπή ζήτησε τη γνώμη της Πορτογαλίας και εξακρίβωσε την αιφνίδια και σοβαρή αύξηση των πραγματικών και των προβλεπόμενων δημόσιων δαπανών που συνδέονται άμεσα με τα συστήματα μειωμένου ωραρίου εργασίας και παρόμοια μέτρα, καθώς και την εφαρμογή μέτρων σχετικών με την υγεία στο πλαίσιο της έξαρσης της νόσου COVID-19, όπως αναφέρεται στο αίτημα της 11ης Αυγούστου 2020, σύμφωνα με το άρθρο 6 του κανονισμού (ΕΕ) 2020/672. 
            
            
               (20)Ως εκ τούτου, θα πρέπει να παρασχεθεί χρηματοδοτική συνδρομή, ώστε να βοηθηθεί η Πορτογαλία να αντιμετωπίσει τις κοινωνικοοικονομικές επιπτώσεις της σοβαρής διαταραχής της οικονομικής δραστηριότητας που προκάλεσε η έξαρση της νόσου COVID-19.
            
            
               (21)Η παρούσα απόφαση δεν προδικάζει την έκβαση διαδικασιών οι οποίες αφορούν τις στρεβλώσεις της λειτουργίας της εσωτερικής αγοράς και ενδέχεται να κινηθούν, ιδίως βάσει των άρθρων 107 και 108 της ΣΛΕΕ. Δεν απαλλάσσει τα κράτη μέλη από την υποχρέωση να κοινοποιούν στην Επιτροπή, βάσει του άρθρου 108 της ΣΛΕΕ, τις τυχόν χορηγούμενες κρατικές ενισχύσεις.
            
            
               (22)Η Πορτογαλία θα πρέπει να ενημερώνει τακτικά την Επιτροπή σχετικά με την εκτέλεση των προβλεπόμενων δημόσιων δαπανών, προκειμένου να είναι σε θέση η Επιτροπή να αξιολογεί τον βαθμό στον οποίο η Πορτογαλία έχει εκτελέσει τις εν λόγω δαπάνες.
            
            
               (23)Η απόφαση παροχής χρηματοδοτικής συνδρομής λήφθηκε λαμβανομένων υπόψη των υφιστάμενων και αναμενόμενων αναγκών της Πορτογαλίας, καθώς και των αιτημάτων για χρηματοδοτική συνδρομή δυνάμει του κανονισμού (ΕΕ) 2020/672 που έχουν ήδη υποβληθεί ή προβλέπεται να υποβληθούν από άλλα κράτη μέλη, και παράλληλα με εφαρμογή των αρχών της ίσης μεταχείρισης, της αλληλεγγύης, της αναλογικότητας και της διαφάνειας,
            
         
         
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η Πορτογαλία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672. 
            
            
               Άρθρο 2
            
            
               1.Η Ένωση θέτει στη διάθεση της Πορτογαλίας δάνειο ανώτατου ύψους 5 934 462 488 EUR. Το δάνειο έχει μέγιστη μέση ληκτότητα 15 ετών.
            
            
               2.Η περίοδος διαθεσιμότητας της χρηματοδοτικής συνδρομής που χορηγείται με την παρούσα απόφαση είναι 18 μήνες, αρχής γενομένης από την πρώτη ημέρα μετά την έναρξη ισχύος της παρούσας απόφασης. 
            
            
               3.Η Επιτροπή θέτει την ενωσιακή χρηματοδοτική συνδρομή στη διάθεση της Πορτογαλίας σε οκτώ δόσεις κατ’ ανώτατο όριο. Μία δόση δύναται να εκταμιευθεί σε ένα ή περισσότερα τμήματα. Η ληκτότητα των τμηματικών εκταμιεύσεων της πρώτης δόσης δύναται να είναι μεγαλύτερη από τη μέγιστη μέση ληκτότητα που αναφέρεται στην παράγραφο 1. Στις περιπτώσεις αυτές, οι προθεσμίες λήξης των περαιτέρω τμηματικών εκταμιεύσεων καθορίζονται κατά τρόπον ώστε να τηρείται η μέγιστη μέση ληκτότητα που αναφέρεται στην παράγραφο 1, όταν θα έχει ολοκληρωθεί η εκταμίευση όλων των δόσεων. 
            
            
               4.Η πρώτη δόση αποδεσμεύεται υπό την προϋπόθεση της έναρξης ισχύος της δανειακής συμφωνίας που προβλέπεται στο άρθρο 8 παράγραφος 2 του κανονισμού (ΕΕ) 2020/672.  
            
            
               5.Η Πορτογαλία καταβάλλει το κόστος χρηματοδότησης της Ένωσης που αναφέρεται στο άρθρο 4 του κανονισμού (ΕΕ) 2020/672 για κάθε δόση, συν τα τυχόν τέλη, έξοδα και δαπάνες της Ένωσης που προκύπτουν από χρηματοδότηση. 
            
            
               6.Η Επιτροπή αποφασίζει για το ύψος και την αποδέσμευση των δόσεων, καθώς και για το ύψος των τμηματικών εκταμιεύσεων. 
            
            
               Άρθρο 3 
            
            
               Η Πορτογαλία μπορεί να χρηματοδοτήσει τα ακόλουθα μέτρα:
            
            
               α)τη στήριξη για τη διατήρηση των συμβάσεων εργασίας, μέσω της προσωρινής διακοπής της εργασίας ή της μείωσης του κανονικού χρόνου εργασίας, όπως προβλέπεται στα άρθρα 298-308 του Νόμου αριθ. 7/2009 της 12ης Φεβρουαρίου· 
            
            
               β)τη νέα και απλουστευμένη ειδική στήριξη για τη διατήρηση των συμβάσεων εργασίας, μέσω της προσωρινής διακοπής της εργασίας ή της μείωσης του κανονικού χρόνου εργασίας, όπως προβλέπεται στο Νομοθετικό Διάταγμα αριθ. 10-G/2020 της 26ης Μαρτίου, και στο άρθρο 2 του Νομοθετικού Διατάγματος αριθ. 27-B/2020 της 19ης Ιουνίου·
            
            
               γ)τα ειδικά προγράμματα επαγγελματικής κατάρτισης για τη διατήρηση των συμβάσεων εργασίας, μέσω της προσωρινής διακοπής της εργασίας ή της μείωσης του κανονικού χρόνου εργασίας, όπως προβλέπονται στα άρθρα 7-9 του Νομοθετικού Διατάγματος αριθ. 10-G/2020 της 26ης Μαρτίου·
            
            
               δ)τη νέα ειδική στήριξη των επιχειρήσεων για την επανέναρξη της επιχειρηματικής δραστηριότητας, όπως προβλέπεται στα άρθρα 4(1)-(7) και (10)-(12), και στο άρθρο 5 του Νομοθετικού Διατάγματος αριθ. 27-B/2020 της 19ης Ιουνίου·
            
            
               ε)το νέο συμπλήρωμα σταθεροποίησης του εισοδήματος για τους εργαζομένους που καλύπτονται είτε από την προαναφερόμενη στήριξη για τη διατήρηση των συμβάσεων εργασίας, μέσω της προσωρινής διακοπής της εργασίας ή της μείωσης του κανονικού χρόνου εργασίας, όπως αυτός κατοχυρώνεται στον πορτογαλικό Εργατικό Κώδικα, είτε από τη νέα και απλουστευμένη στήριξη που καθιερώθηκε στο πλαίσιο της αντίδρασης στην πανδημία COVID-19, όπως προβλέπεται στο άρθρο 3 του Νομοθετικού Διατάγματος αριθ. 27-B/2020 της 19ης Ιουνίου·  
            
            
               στ)τη νέα και προοδευτική ειδική στήριξη για τη διατήρηση των συμβάσεων εργασίας, μέσω της προσωρινής μείωσης του κανονικού χρόνου εργασίας, όπως προβλέπεται στο Νομοθετικό Διάταγμα αριθ. 46-A/2020 της 30ής Ιουλίου·
            
            
               ζ)τη νέα ειδική στήριξη για τους αυτοαπασχολουμένους, τους άτυπους εργαζομένους και τους διευθύνοντες εταίρους, όπως προβλέπεται στα άρθρα 26-28 του Νομοθετικού Διατάγματος αριθ. 10-A/2020 της 13ης Μαρτίου, και στο άρθρο 325-G του Νόμου αριθ. 2/2020 της 31ης Μαρτίου, όπως τροποποιήθηκε με το άρθρο 3 του Νόμου αριθ. 27-A/2020 της 24ης Ιουλίου·
            
            
               η)το οικογενειακό επίδομα για εργαζομένους που δεν ήταν σε θέση να εργαστούν λόγω της ανάγκης να φροντίσουν τα παιδιά τους, ηλικίας κάτω των 12 ετών, ή άλλα εξαρτώμενα άτομα, όπως προβλέπεται στο άρθρο 23 του Νομοθετικού Διατάγματος αριθ. 10-A/2020 της 13ης Μαρτίου·
            
         
         
            
               θ)την ειδική στήριξη για τη διατήρηση των συμβάσεων εργασίας των εκπαιδευτών, λόγω της ακύρωσης των μαθημάτων επαγγελματικής κατάρτισης, όπως προβλέπεται στο Κυβερνητικό Διάταγμα αριθ. 3485-C/2020 της 17ης Μαρτίου, στο Κυβερνητικό Διάταγμα αριθ. 4395/2020 της 10ης Απριλίου και στο Κυβερνητικό Διάταγμα αριθ. 5897-B/2020 της 28ης Μαΐου· 
            
            
               ι)τα περιφερειακά μέτρα σχετικά με την απασχόληση στην αυτόνομη περιφέρεια των Αζορών, όπως προβλέπονται στο Ψήφισμα του Συμβουλίου της Περιφερειακής Κυβέρνησης των Αζορών αριθ. 97/2020 της 8ης Απριλίου, στο Ψήφισμα του Συμβουλίου της Περιφερειακής Κυβέρνησης των Αζορών αριθ. 120/2020 της 28ης Απριλίου, στο Ψήφισμα του Συμβουλίου της Περιφερειακής Κυβέρνησης των Αζορών αριθ. 128/2020 της 5ης Μαΐου, στο Ψήφισμα του Συμβουλίου της Περιφερειακής Κυβέρνησης των Αζορών αριθ. 129/2020 της 5ης Μαΐου, στο Ψήφισμα του Συμβουλίου της Περιφερειακής Κυβέρνησης των Αζορών αριθ. 195/2020 της 15ης Ιουλίου, στο Ψήφισμα του Συμβουλίου της Περιφερειακής Κυβέρνησης των Αζορών αριθ. 196/2020 της 15ης Ιουλίου και στο Ψήφισμα του Συμβουλίου της Περιφερειακής Κυβέρνησης των Αζορών αριθ. 200/2020 της 17ης Ιουλίου·
            
            
               ια)τα περιφερειακά μέτρα σχετικά με την απασχόληση στην αυτόνομη περιφέρεια της Μαδέρας, όπως προβλέπονται στο Ψήφισμα της Περιφερειακής Κυβέρνησης της Μαδέρας αριθ. 101/2020 της 13ης Μαρτίου και στο Διάταγμα αριθ. 133-B/2020 της Αντιπροεδρίας της Περιφερειακής Κυβέρνησης της Μαδέρας και της Περιφερειακής Γραμματείας για την κοινωνική ένταξη και την ιθαγένεια, της 22ας Απριλίου·
            
            
               ιβ)τη αποζημίωση των μισθωτών και των αυτοαπασχολουμένων που βρίσκονταν σε προληπτική καραντίνα, όπως προβλέπεται στο άρθρο 19 του Νομοθετικού Διατάγματος αριθ. 10-A/2020 της 13ης Μαρτίου, και στο άρθρο 325-F του Νόμου αριθ. 2/2020 της 31ης Μαρτίου, όπως τροποποιήθηκε με το άρθρο 3 του Νόμου αριθ. 27-A/2020 της 24ης Ιουλίου·
            
            
               ιγ)το επίδομα ασθενείας λόγω λοίμωξης από τη νόσο COVID-19, όπως προβλέπεται στο άρθρο 20 του Νομοθετικού Διατάγματος αριθ. 10-A/2020 της 13ης Μαρτίου, και στο άρθρο 325-F του Νόμου αριθ. 2/2020 της 31ης Μαρτίου, όπως τροποποιήθηκε με το άρθρο 3 του Νόμου αριθ. 27-A/2020 της 24ης Ιουλίου·
            
            
               ιδ)την αγορά εξοπλισμού ατομικής προστασίας προς χρήση στον χώρο εργασίας, ιδίως σε δημόσια νοσοκομεία, υπουργεία, δήμους και στις αυτόνομες περιοχές των Αζορών και της Μαδέρας, όπως προβλέπεται στο άρθρο 3 του Νομοθετικού Διατάγματος αριθ. 10-A/2020 της 13ης Μαρτίου·
            
            
               ιε)την εκστρατεία για την υγιεινή στα σχολεία, όπως προβλέπεται στο άρθρο 9 του Νομοθετικού Διατάγματος αριθ. 10-A/2020 της 13ης Μαρτίου·
            
            
               ιστ)τον διαγνωστικό έλεγχο για την ανίχνευση λοιμώξεων από την COVID-19 σε εσωτερικούς ασθενείς και εργαζομένους στα δημόσια νοσοκομεία, καθώς και στο προσωπικό οίκων ευγηρίας και παιδικών σταθμών·
            
            
               ιζ)τη νέα ειδική αποζημίωση για τους εργαζομένους στο Εθνικό Σύστημα Υγείας που συμμετέχουν στην καταπολέμηση της έξαρσης της νόσου COVID-19, όπως προβλέπεται στο άρθρο 42-A του Νόμου αριθ. 2/2020 της 31ης Μαρτίου, όπως τροποποιήθηκε με το άρθρο 3 του Νόμου αριθ. 27-A/2020 της 24ης Ιουλίου.
            
            
               Άρθρο 4
            
            
               Η Πορτογαλία ενημερώνει την Επιτροπή έως την [ΗΜΕΡΟΜΗΝΙΑ: 6 μήνες μετά την ημερομηνία δημοσίευσης της παρούσας απόφασης], και εν συνεχεία κάθε 6 μήνες, σχετικά με την εκτέλεση των προβλεπόμενων δημόσιων δαπανών, έως ότου εκτελεστούν πλήρως οι εν λόγω προβλεπόμενες δημόσιες δαπάνες.
            
            
               Άρθρο 5
            
            
               Η παρούσα απόφαση απευθύνεται στην Πορτογαλική Δημοκρατία.
            
            
               Άρθρο 6
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 159 της 20.5.2020, σ. 1.
               
               
                  
                     (2)
                  
                        όπως τροποποιήθηκε με τον Νόμο 27-A/2020 της 24ης Ιουλίου.
               
               
                  
                     (3)
                  
                        όπως τροποποιήθηκε με τον Νόμο 27-A/2020 της 24ης Ιουλίου.